**คณะสัตวแพทยศาสตร์ มข. เข้าร่วมโครงการกีฬาสัตวแพทย์สัมพันธ์ ครั้งที่ 29 (Vet Games 29th)**

 ระหว่างวันที่ 27-29 ธันวาคม 2562 ที่ผ่านมา คณะสัตวแพทยศาสตร์ มหาวิทยาลัยขอนแก่น โดยสโมสรนักศึกษาคณะ ได้เข้าร่วมการแข่งขันกีฬาสัตวแพทย์สัมพันธ์ ครั้งที่ 29 ณ จุฬาลงกรณ์มหาวิทยาลัย โดยมี **ผศ.ดร.จรีรัตน์ เอี่ยมสะอาด** ผู้ช่วยคณบดีฝ่ายพัฒนานักศึกษา และนักศึกษาทุกชั้นปี จำนวน 60 คน เข้าร่วมการแข่งขันในครั้งนี้ โดยมีการแข่งขันกีฬาสากลต่างๆ ได้แก่ บาสเก็ตบอล วอลเลย์บอล ฟุตบอล แบดมินตัน กรีฑา และ E-Sport  การประกวดการแสดง และการประกวดสันทนาการ โดยวัตถุประสงค์ของการเข้าร่วมกิจกรรมในครั้งนี้เพื่อใช้กีฬาเป็นสื่อกลางในการเสริมสร้างความสามัคคีและความสัมพันธ์อันดีระหว่างนิสิต/นักศึกษาคณะสัตวแพทยศาสตร์จากสถาบันต่างๆ ทั้ง 11 สถาบันจากทั่วประเทศ อันนำไปสู่ความเอื้อเฟื้อช่วยเหลือซึ่งกันและกัน รวมถึงตระหนักถึงความสำคัญของการสร้างความสัมพันธ์กับเพื่อนร่วมวิชาชีพ ส่งเสริมการออกกำลังกายเพื่อสุขภาพที่แข็งแรง อีกทั้งยังเป็นการส่งเสริมการพัฒนาจิตใจ สอนให้รู้แพ้ รู้ชนะ รู้อภัย รวมถึงการมีน้ำใจนักกีฬาอีกด้วย ในการแข่งขันในครั้งนี้คณะสัตวแพทยศาสตร์ มหาวิทยาลัยขอนแก่น ได้รับรางวัล 3 เหรียญทอง ได้แก่ กีฬาแบดมินตัน ประเภทชายคู่ กีฬาวอลเลย์บอล ประเภททีมชาย และ ประเภททีมหญิง และรางวัล 1 เหรียญทองแดง กีฬาฟุตบอลชาย